Putco-staking nog nie verbyArgieffoto (Foto: Putco Greater Soweto/Facebook) Die Putco-busdiens se dienste is teen Dinsdagoggend gedeeltelik hervat ondanks die feit dat van sy werkers steeds by ŉ onwettige staking betrokke is. Lindokuhle Xulu, woordvoerder van Putco, het aan Maroela Media bevestig dat sy dienste in Gauteng hervat is, hoewel van sy depots in die provinsie steeds deur stakende werkers ontwrig word. “Busdienste word in gebiede soos Soshanguve, Roseville en KwaNdebele voortgesit, hoewel dit nie op die normale skedules voortgaan waaraan pendelaars gewoond is nie,” sê Xulu. “Slegs dele van Soweto en Eldorado-park se dienste is nog nie hervat nie, maar ons is seker daarvan dat hierdie gebiede se dienste ook teen vanmiddag voortgesit sal word.” Sommige werkers staak steeds by Putco se depots nadat die maatskappy Sondag die vakbond Numsa genader het met ŉ nuwe en finale loonaanbod. Numsa het by die aanvang van die staking twee weke gelede sy gewig agter die werkers gegooi en van hierdie werkers Maandag oor die voorgestelde aanbod toegespreek. “Putco het Sondag ingestem om ŉ loonverhoging van 6% aan die werkers toe te staan, maar uitgestippel dat dit nie terugwerkend sal wees nie,” sê Phakamile Hlubi-Majola, woordvoerder van Numsa. “Die busdiens is ook gewillig om werkers se bonusse oor ŉ tydperk van 12 tot 18 maande te betaal.” Die bestuur het egter aangevoer dat hy nie die 105 werkers wat die trekpas gegee is weens die onwettige staking, sommer weer sal aanstel nie. “Die werkers wat afgedank is sal ŉ aparte dissiplinêre proses moet deurgaan.” Die werkers is steeds besig om oor die nuwe aanbod te beraadslaag en sal na verwagting later vandag hieroor besluit. Die werkers wou uit die staanspoor ŉ loonverhoging van 6%, wat terugwerkend is, gehad het, asook betaling van bonusse wat glo vanaf 2020 aan hulle verskuldig is. Volgens Xulu het die vakbond sy tevredenheid oor die voorgestelde aanbod uitgespreek. Hlubi-Majola kon egter nie enige aanduiding gee wat die stakende werkers se gevoel hieroor is nie. “Ons hoop dat die aanbod die staking sal beëindig en ons dienste na die gewone operasionele skedules sal terugkeer,” sê Xulu.